《早出献州南门望京都有怀》
元代·刘崧

星汉微茫欲曙天，郊原寂历带平川。断槎初拥沙河淩，枯树犹含野烧烟。

健犊惯行驯应铎，蹇驴初试怯横鞭。登高南望神京远，彷佛红云是日边。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。